Video: Theuns se naam pronk nou in SA HeldesaalWillie Jordaan, Theuns Jordaan se pa, en Johnny Burger, voorsitter van die SA Heldesaal. (Foto: Hendri Viljoen/Verskaf) “Daar is baie mense en legendes wat goed vir ons gedoen het, maar Theuns Jordaan het iets binne-in ons gedoen. Hy het iets groter en beter as net homself nagelaat en ons wil seker maak dat sy stem vir jare nog in mense se harte weergalm.” Met dié woorde het Johnny Burger Sondagmiddag tydens ŉ intieme geselligheid in Pretoria die Afrikaanse sanger en liedjieskrywer Theuns Jordaan amptelik deel gemaak van die Suid-Afrikaanse Heldesaal (Hall of Fame). “Dankie vir jou nalatenskap. Jy sal gemis, maar nooit vergeet word nie,” het Burger, uitvoerende direkteur en voorsitter van die heldesaal, bygevoeg. Jordaan se naam pronk nou langs 134 ander legendes soos Gé Korsten en Laurika Rauch in dié interaktiewe sentrum – wat deesdae ook met ’n splinternuwe hoofkwartier by die FNB-stadion in Johannesburg spog. Theuns se naam pronk nou in die SA Heldesaal. (Foto: Hendri Viljoen/Verskaf) Jordaan is in November 2021 op die ouderdom van 50 dood ná ŉ stryd teen leukemie. Sy ma, Maryna Jordaan, is in dieselfde maand oorlede. Jordaan se pa, Willie Jordaan, het die inhuldiging namens sy gesin bygewoon. “Theuns was ŉ introvert en het nie media-aandag geniet nie, maar ek glo hy sou hierdie prestasie met dank aanvaar. Ek weet dat hy en Maryna nou saam sit en hieroor glimlag.” Dié geliefde sanger, wat bekend was vir sy rasperstem en treffers soos “Sal jy bly”, “Soos bloed” en “Net voor die storm kom”, se nalatenskap sal nou ook nie net in sy musiek nie, maar ook in die lewe van ander bloedkankerpasiënte voortleef. Verskeie Afrikaanse kunstenaars het die geleentheid bygewoon. (Foto: Hendri Viljoen/Verskaf) Jordaan se pa het tydens dié geleentheid aangekondig dat R2 miljoen namens die sanger aan Alberts Cellular Therapy (ACT) geskenk word. ACT word deur dr. David Britain, die spesialis wat Jordaan tydens sy kankerstryd behandel het, bestuur en is tans die grootste private bloedkankerpraktyk in Afrika. ACT bied ŉ omvattende reeks diagnostiese, terapeutiese en behandelingsdienste vir bloedkankerpasiënte en Jordaan se skenking sal gebruik word om ACT se pasiëntehulpfonds sowel as die stamselnavorsingsfonds te ondersteun. “Dié skenking was ŉ reuseverrassing, maar dit is eintlik hoe ons Theuns geken het. Hy het ŉ moeilike stryd gehad, maar hy was altyd so nederig en menslik teenoor almal wat hom gehelp behandel het. Hy was ŉ goeie mens met ŉ groot hart,” het Brittain aan Maroela Media gesê. Dr. David Britain en Willie Jordaan. (Foto: Maroela Media) Bekendes soos Bok van Blerk, Bobby van Jaarsveld, Jay en Ricus Nel het ook dié geleentheid bygewoon. Nel, wat aan die begin sy loopbaan saam met Jordaan as deel van sy orkes getoer het, vertel dat hy groot lesse by dié legende geleer het. “Alles wat ek van die musiekbedryf weet, van tegniese goed tot hoe om met die publiek te werk, het ek by Theuns geleer. Hy was een van my beste vriende; ek was baie lief vir hom.” Van Jaarsveld het Jordaan as sy “grootste mentor” beskryf en onthou graag die ure wat hulle saam op die pad deurgebring het. “Hy was na aan my hart en het soveel deure vir my oopgemaak. Dit is ŉ voorreg om saam hierdie mylpaal vir hom te kan vier.” Die sanger Jacques du Plessis, een van Jordaan se boesemvriende, het emosioneel vertel dat hy die tye wat hy en die kunstenaar saam kon kuier en liedjies skryf altyd sal koester. “Hy was die eerlikste, opregste mens. Ek sal hom altyd saam met my dra.”